Aranjament pesedist al Primăriei cu banii bucureștenilor: Oprescu + Firea = 4,7 mil. euro pentru echipa de baschet Steaua Cel care decide cum se cheltuiesc banii este marele fost baschetbalist Virgil Stănescu, apropiat atât de Victor Ponta, cât și de administratorii PSD din sport

joi, 2 noiembrie 2017, 12:49

Colegul meu Răzvan Luțac a publicat azi documente care arată cum, sub mandatul lui Sorin Oprescu, Primăria Capitalei a plătit, în 2013-2017, 2 milioane de euro clubului privat de baschet Atletic.

Gabi Firea a prelungit înțelegerea pe 2017-2020 și a mărit suma anuală, ea oferind încă 2,7 milioane peste ce a plătit deja Oprescu.

Destinatarul final ar fi fost CSA Steaua, secția de baschet a Armatei.

Dar beneficiarii au fost, de fapt, clubul privat, Atletic, și fondatorul său, marele fost baschetbalist Virgil Stănescu, prieten și coleg cu Victor Ponta într-o echipă de amatori. Stănescu a manageriat banii.

900.000 de euro pe an este suma pe care a supralicitat-o administrația Firea pentru CSA Steaua

500.000 de euro pe an a plătit Sorin Oprescu unui club fără nicio legătură cu Primăria

Departamentul Juridic al Primăriei nu și-a dat avizul. Vă dați seama ce asociere e aceasta dacă un departament juridic care i-ar licenția pe Butch Cassidy și Sundance Kid a refuzat să riște semnătura!

Iar primăria Gabrielei Firea a prelungit înțelegerea cu CSA Steaua până în 2020. În plus, aproape a dublat suma anuală!

Explicația Gabrielei Szabo, șefa clubului sportiv din Primărie, a fost aceea că ea a eliminat clubul privat și a dat direct banii către CSA Steaua, care e tot un club public.

Dar nu asta contează!

Întrebarea fundamentală la care nu răspunde nimeni dintre cei implicați este: care este utilitatea pentru bucureșteni?

După logica actualei administrații, expusă de Gabi Szabo, și dacă mergeau banii bucureștenilor la Tarom sau la Ambasada României din Tunis era în regulă, că și ele sunt instituții publice.

Cazul este uluitor prin felul inconștient în care a fost încropit sub Oprescu și preluat, cu mărirea sumei, sub Firea.

Documentele prezentate de ziar sunt clare: cetățenii au dat din buzunar 500.000 de euro pe an, iar acum suma a crescut la 900.000 pe an, un soi de taxă pentru amicii PSD din sport.

Să privim problema transpartinic.

Ministrul PD-L Monica Ridzi face închisoare de peste trei ani pentru cheltuirea infracțională a 600.000 de euro din bugetul MTS. Recent, prima instanță a decis să fie eliberată. Foarte bine, așa cum i-au decis condamnarea, judecătorii au competența să-i poată hotărî și eliberarea condiționată!

Ministrul PD-L Elena Udrea a fost condamnată în primă instanță pentru 2,4 milioane de euro. Decizia nu e definitivă.

Am dat aceste exemple, ambele pornite de la investigații ale Gazetei, ca să ne lămurim că nu ne interesează culoarea politică a celor despre care scriem.

Povestea cu banii publici către clubul condus de Virgil Stănescu nu e un atac la PSD, după cum investigațiile ”2 Mai” sau ”Gala Bute” n-au fost atacuri la PD-L.

Cum e posibil ca o primărie să dea 4,7 milioane de euro unui club care nu-i aparține?!

Că CSM București a ajuns cea mai bogată grupare a țării e dreptul aleșilor locali să voteze asta, deși și aici vorbim despre o risipă nepermisă dacă ținem cont de problemele presante ale orașului.

Dar ca să paseze CSM București mai departe pe la spate un buget de aproape 1 milion de euro pe an, după ce și-a desființat propria echipă de baschet!, acest lucru este unic.

Are mandat de la cetățeni Gabi Firea să finanțeze Steaua? Ea însăși a alcătuit expunerea de motive pentru prelungirea și mărirea asocierii.

De ce să nu le ajute și pe Dinamo, și pe Rapid, care se zbat în Liga a doua? Tot acolo era și Steaua înainte de a lua, culmea!, locul lui CSM.

Și, mergând mai departe, de ce oferă Primăria bani doar la baschet la Steaua și nu și către secțiile de gimnastică și de canotaj ale aceluiași club? Sau ale clubului Olimpia, de pildă?

Cea mai bună dovadă că asistăm la o echilibristică financiară e cât de puțin putem afla în legătură cu felul în care sunt cheltuite mai departe aceste milioane de euro.

Ce se întâmplă cu banii bucureștenilor nu ne pot spune nici Primăria Capitalei și nici Ministerul Apărării.

Pentru că înțelegerea e astfel făcută încât managementul e al clubului privat Atletic.

Cine pune patrimoniul sportiv, organizatoric și brandul? CSM Steaua – Clubul Armatei.

Cine vine cu banii? Primăria București și Eximbank, bancă de stat.

Cine gestionează povestea? Clubul privat al lui Virgil Stănescu decide cum se cheltuiesc banii.

Magic.

Dreptul la replică al lui Virgil Stănescu:

Consider că articolul citat include interpretări personale, nesusținute și părtinitoare ale autorului care afectează imaginea mea publică. Pornind de la prietenia mea cu Victor Ponta, de la buna colaborare cu Gabriela Szabo, de la faptul că am jucat la echipa lui Sebastian Ghiță și altele, se încearcă dovedirea existenței unei rețele politice coordonate de PSD, prin intermediul căreia ”s-au direcționat spre Steaua” banii bucureștenilor, cu sprijinul meu.

Vă reamintesc că fiecare individ, inclusiv eu, beneficiază de dreptul constituțional la demnitate, onoare şi la propria imagine, iar libertatea de exprimare a altora (mai ales a jurnaliștilor) nu poate atenta la acestea fără consecințe legale.

Mai jos sunt observațiile mele cu privire la informațiile notate în articol:

Când am propus spre analiză acest contract, am avut ca principal argument faptul că secțiile de baschet CSA și CSM nu obțineau rezultatele pe care și le doreau, erau descoperite la nivel de copii și juniori, nu beneficiau de sponsori din mediul privat și nu prezentaseră până în acel moment o strategie bazată pe managementul performanței. Reprezentând Baschet Club Atletic am devenit liantul dintre cele două entități și am contribuit la promovarea celor două branduri, totul în baza unor termeni contractuali.

Din cunoștințele mele, cu acești 900.000 euro brut pe care CSM îi alocă baschetului grație unui parteneriat votat în unanimitate în Consiliul General, această secție are în continuare cel mai mic buget dintre sporturile de echipă din CSM. Asta deși baschetul masculin este un sport scump, iar cu aceiași bani sau chiar cu mai mulți se obțineau până în 2013 locuri 7, 8 și 12 la seniori, fără a avea măcar un junior înscris în CSM!

CSM nu efectuează niciun transfer de bani către CSA Steaua sau către Atletic, cu atât mai puțin către Virgil Stănescu. CSM plătește în mod direct jucătorii de baschet și colectivul tehnic (antrenori, preparatori etc) legimitați la Steaua București.

Prezența Atletic în acest proiect a început în anul 2012. În parteneriat contractual cu CSA Steaua, a cărei echipă de baschet se afla la acel moment în divizia secundă, s-a obținut promovarea în Divizia Națională. Ulterior, începând cu anul 2013, am înaintat propunerea de extindere a colaborării și către CSM, în vederea formării unei echipe mai competitive. Parteneriatul a fost bine primit, aprobat, din cunoștințele mele, de toate structurile de decizie și niciodată contestat.“

Protocolul invocat în materialul dumnevoastră (mai jos printscreen) a avut avizul juridic, fiind semnat de către reprezentantul juridic Carmen Halaicu.

În calitate de fost sportiv, mi-am dorit să mă implic activ în educarea tinerilor și în promovarea vieții sănătoase și a sportului. Am fost văzut alături de autoritățile locale la foarte multe acțiuni de acest gen, precum „Deschidem curtea școlii”, în parteneriat cu Primăria Capitalei dar si alti oameni implicați, precum cei din Romanian Business Leaders. Este un proiect drag mie, prin care încă sper să putem oferi copiilor un spațiu de joacă în plus.

Sunt prieten cu Victor Ponta de foarte mulți ani. Jucăm baschet împreună uneori. El este stelist. Nu am primit niciun ban din donația pe care a anunțat-o. Sunt bineveniți oricând pentru proiectul de copii 🙂

Cu Sebastian Ghiță nu am avut nicio relație de prietenie, iar businessurile noastre nu s-au intersectat. Am jucat un sezon pentru Asesoft Ploiesti. Încă aștept banii pentru prima de campionat neplătită și notificată de către avocații mei! Sunt bineveniți oricând pentru proiectul de copii 🙂

Sunt prieten al brandului BMW de mult timp, lucru cu care mă mândresc și mă bucur că există și acei oameni care rezonează cu aceleași valori. De-a lungul timpului, poate că am reușit să aduc alături de mine și de acest brand mai mulți sportivi de valoare printre care și Gabriela Szabo. Mă bucur că am făcut asta, sportivitatea este una dintre valorile acestui brand și asocierile de imagine cu sportivii sunt firești

În 6 ani de CSM (2007-2013), baschetul a obținut zero medalii. Steaua nu mai jucase o finală din 1996 și avea o prestație mediocră în Divizia B, când m-am alăturat proiectului. Din 2013 și până azi, conducând acest parteneriat, am obținut cu CSM Steaua București EximBank 24 de medalii la seniori și juniori și am jucat în trei campanii de cupe europene. Avem un marketing lăudat în tot sportul românesc, fidelizăm fanii și mobilizăm bucureștenii să vină la meciuri, să facă sport și să se implice alături de noi în comunitate. Avem nenumărate acțiuni de CSR și de educare a sportivilor noștri și a copiilor care joacă baschet în București. Promovăm sportul în parcuri, școli, grădinițe, competiții dedicate sportului de masă, interlicee sau facultăți. Am derulat actiuni în scaune rulante sau spectacole pentru copii. Ne-am implicat în cazuri sociale sau activități ce dezvoltă sportul de masă.

Pe lângă medalii și trofee, noi măsurăm succesul în educație, în copii ajunși la loturile naționale, fiind proiectul care se poate lăuda cu cel mai mare număr de convocări la aceste representative, în acești patru ani!

Sunt Virgil Stănescu și #CredInSport. Am avut o carieră frumoasă ca jucător, sunt licentiat in Management în Statele Unite ale Americii, dețin o diploma de master în Integrare Economică Europeană și am fost acceptat recent la Northumbria University (UK) (top 1% business schools din lume), pentru un master în Management si Leadership, iar din 2013 coordonez un proiect de succes, al cărui fiecare pas a trecut prin votul Consiliului General al Capitalei. Un parteneriat total transparent, între două structuri puternice, care au decis că este nevoie să se unească pentru a oferi sustenabilitate baschetului bucureștean. Baschet Club Atletic nu a făcut decât să sprijine și să muncească pentru dezvoltarea CSM Steaua București EximBank, din 2013 încoace, fără a folosi banii publici.

Vă mulțumesc pentru acordarea Dreptului la Replică,

Virgil Stănescu,

Președinte Club Sportiv Baschet Atletic București